د نقيب مسيد د وژنې په مقدمه کې د درې ملزمانو د ضمانت خواست رد، اورېدنې ځنډول شوې
د نقيب مسيد د وژنې په مقدمه کې عدالت د درېو تورنو کسانو د ضمانت خواست رد کړی او د بلې اورېدنې دپاره د روانې میاشتې ۲۹ نېټه ورکړی شوې ده.
کراچۍ — د نقیب مسيد د پلار وکيل صلاح الدین د ننۍ، ګل/دوشنبې د ورځې د اورېدنې په اړوند وويل يو خو دا کار وشو چې د درېو کسانو رئيس، عمران زېدي او اکبرملاح د ضمانت په خوشي کېدو دپاره خواست رد کړی شو. هغه وويل د مخالفه فريق وکيل عدالت ته نه ؤ راغلی ځکه عدالت د بلې اورېدنې دپاره نېټه ورکړه. هغه زياته کړه نن د دوي لخوا نن درې ګواهان هم عدالت ته وړاندې شو چې پکې دوه عېني ګواهان قاسم او حضرت علي او بل هغه تن چې دا مقدمه يې درج کړې وه. د نقيب د پلار د عدالت ته وړاندې کېدو په اړوند وکيل وويل هغه د پېنډۍ په پوځي روغتون کې داخل دی درملنه يې روانه ده. خو له دې وړاندې هغه ويلي ؤ چې د نقيب پلار ته د مقدمې په اورېدنه کې ګواښونه کېده. په ياده مقدمه کې د راؤ انوار په ګډون پينځه تنه په ضمانت بهر دي، ۱۳ کسان بنديوان دي او اووه تنه پکې مفروران دي. د جنوبي وزیرستان سره تعلق لرونکی ځوان نقيب مسيد تېر کال د جنورۍ په ۱۳م نېټه د درېو نورو کسانو سره په کراچۍ کې په يوه جعلي پوليس مقابله کې وژل شوی ؤ. دا مقابله د راؤ انوار په مشرۍ کې شوې وه کله چې هغه د کراچۍ د ملير ضلعې د پولیس مشر ؤ خو دغه مقابلې ته د پوليس خپلې پلټنيزه ډلې جعلي وو. د نقیب پلار بيا د راؤ انوار او هغه سره په نورو پوليسو مقدمه درج کړې وه، او دا پوليس سره د راؤ انواره پټ وو چې بيا ښکاره شوي او تېر کال د مقدمې په مهال د ترهګرۍ ضد عدالت دوي ته ضمانت ورکړی ؤ.